《紫云观易台为薛吏部题》
明代·黄佐

鸣鹤振远皋，潜龙耀灵渊。懿彼庐山曲，栖兹高蹈贤。

紫云结兰庐，孤峰霭炉烟。筑台躆幽胜，迎风概中天。

侁侁衾佩集，琐琐圭符捐。观易研众妙，洗心由浩然。

开轩丹巘入，承宇青霞连。编韦会至赜，舍瑟成真筌。

虽生姬孔后，已悟羲皇前。汇征谢嘉遁，道以时屡迁。

垂光虹蜺上，永怀丘壑年。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。